На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 16. пасус 2. Покраїнскей скупштинскей одлуки о Покраїнскей управи («Службени новини АПВ», число 37/14, 54/ 14 – др. одлука 37/16, 29/2017, 24/2019, 66/2020 и 38/2021), покраїнски секретар за образованє, предписаня, управу и национални меншини – национални заєднїци, п р и н о ш и

ПРАВИЛНЇК О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ МОДЕРНИЗАЦИЇ ИНФРАСТРУКТУРИ ПРЕДШКОЛСКИХ УСТАНОВОХ НА ТЕРИТОРИЇ АП ВОЙВОДИНИ

Члeн 1.

Зоз тим правилнїком ше ушорює способ, условия и критериюми за додзельованє буджетних средствох єдинком локалней самоуправи на териториї АП Войводини за финансованє и софинансованє модернизациї инфраструктури предшколских установох на териториї АП Войводини у складзе зоз апроприяциями яки одобрени з одлуку о буджету Автономней покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

Под модернизацию инфраструктури предшколских установох на териториї АП Войводини у смислу того правилнїка ше подрозумює вибудов и добудов, реконструкцию, адаптацию, санацию, инвестицийне отримованє обєктох, чечуце отримованє будинкох и обєктох, обезпечованє технїчней документациї и набавку опреми.

Члeн 2.

Право на додзельованє средствох за наменки зоз члена 1. маю єдинки локалней самопурави на териториї АП Войводини.

**Члeн 3.**

Додзельованє средствох за финансованє и софинансованє за наменки зоз члена 1. ше окончує прейґ конкурсу хтори Секретарият розписує найменєй раз рочнє, у складзе з финансийним планом Секретарияту.

Конкурс мож розписац за одредзену наменку, вецей наменки або шицки наменки зоз члена 1. пасус 2, цо ше утвердзує зоз конкурсом.

Конкурс облапя податки о назви акта на основи хторого ше розписує конкурс, висину вкупних средствох хтори предвидзени за додзельованє по конкурсу, о тим хто ше може приявиц на конкурс и за яки наменки, критериюми по хторих ше будзе ранґовац прияви на конкурс, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

Члeн 4.

Конкурс ше обяви на урядовим интернет боку Секретарияту, у «Службених новинох Автономней покраїни Войводини» и у єдним явним глашнїку, хтори закрива цалу територию АП Войводини.

Конкурс мож обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

Члeн 5.

Прияву на конкурс ше подноши на єдинственим формуларе хтори ше обяви на интернет-боку Секретарияту у чаше хтори по правилу хтори нє може буц кратши як 15 днї по обявйованю конкурса.

Секретарият затримує право од подношителя прияви, по потреби, питац додатну документацию и информациї.

**Члeн 6.**

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє конкурсу (у дальшим тексту: Комисия).

Члени Комисиї длужни подписац вияву же нє маю приватни интерес у вязи з роботу и одлучованьом комисиї, односно запровадзованьом конкурсу (вияву о нєиснованю зраженя интересох).

Зраженє интересох иснує кед член комисиї або члени його фамелиї (малженска або нємалженска пара, дзецко або родитель) заняти або су члени орґану хаснователя хтори участвує на конкурсу або гоч хторого правного субєкту хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член комисиї подписує вияву пред тим як цо поднєє першу дїю у вязи з конкурсом.

У случаю спознаня же ше находзи у зраженю интересох, член комисиї длужен о тим такой информовац других членох комисиї и виокремиц ше з дальшей роботи комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до комисиї менує нового члена як замену.

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя предкладанє за додзельованє средствох и доручує го покраїнскому секретарови.

Члeн 7.

Комисия нє будзе розпатрац:

* нєподполни прияви;
* прияви (прияви хтори послати после термину яки означени як остатнї дзень конкурсу);
* прияви (прияви хтори поднєсли нєовласцени особи и субєкти хтори нє предвидзени зоз конкурсом),
* прияви хтори ше нє одноша на з конкурсом предвидзени наменки;
* прияви хасновательох хтори у предходним периодзе нє оправдали средства яки додзелєни зоз буджету Автономней покраїни Войводини прейґ финансийних и наративних звитох.

Члeн 8.

Критериюми за оценьованє приявох тоти:

1. Значносц реализациї проєкту у одношеню на безпечносц дзецох, воспитачох и занятих хтори хасную обєкти
2. Значносц реализациї проєкту у одношеню на обезпечованє квалитетних условийох за пребуванє и воспитно – образовну роботу
3. Финансийна оправданосц проєкту
4. Отримуюцосц проєкту,
5. Активности хтори подняти з цильом реализациї проєкту
6. Обезпечени жридла средствох за реализацию проєкту

Члeн 9.

Покраїнски секретар розпатра предкладанє Комисиї и одлучує о розподзельованю средствох хасновательом з ришеньом.

У ришеню зоз пасусу 1. того члена ше наводзи подношительох приявох хторим одобрени средства (у дальшим тексту: хаснователь) и наменку одобрених средствох.

Ришенє зоз пасуса 1. того члeна конєчне.

Резултати Конкурсу буду обявени на интернет презентациї Секретарияту.

Члeн 10.

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

Члeн 11.

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки за яку средства додзелєни, з припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

У случаю сумнї же додзелєни средства у даєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

Члeн 12.

На дзень ступаня на моц того правилнїка престава важиц Правилнїк о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє модернизациї инфраструктури предшколских установох на териториї Автономней покраїни Войводини «Сл. новини АПВ», число 14/17)

Члeн 13.

Тот правилнїк ступа на моц по обявйованю у «Службених новинох Автономней покраїни Войводини» и будзе поставени и на урядовим интернет-боку Покраїнского секретарияту за образованє, предписаня, управу и национални меншини – национални заєднїци.

Число: 128-454-7/2023-04

Нови Сад, 13. фебруара 2023. року

ПОКРАЇНСКИ СЕКРЕТАР,

Жолт Сакалаш